প্রাথমিক আপত্তি কাটিয়ে বামেদের সঙ্গে আসন ভাগাভাগির আলোচনায় ঢুকেই পড়লেন মানস ভুঁইয়া। কলকাতা-সহ দক্ষিণবঙ্গে ‘মর্যাদাপূর্ণ’ আসনরফা চেয়ে কংগ্রেস সভানেত্রী সনিয়া গাঁধীকে চিঠি পাঠালেন তিনি। একই চিঠি মানস পাঠিয়েছেন প্রদেশ কংগ্রেস সভাপতি অধীর চৌধুরীকেও।
সিপিএম তথা বামেদের সঙ্গে নির্বাচনী জোট গঠনে আপত্তি ছিল প্রদেশ কংগ্রেসের প্রাক্তন সভাপতি মানসের। কিন্তু দিল্লি ও কলকাতায় দলের গতিপ্রকৃতি দেখে এবার তা আড়াল করা শুরু করলেন তিনি। শুধু তা-ই নয়, দলের মধ্যে বেশি আসনের দাবিও তুলে দিলেন। কংগ্রেস সভানেত্রীকে লেখা চিঠিতে মানস জানিয়েছেন, দক্ষিণবঙ্গের জেলাগুলিতে দলের নেতা-কর্মীরা দীর্ঘদিন ধরে উপেক্ষিত। ২০০১ সাল থেকে বিভিন্ন সময়ে দলীয় সিদ্ধান্তের কারণে কলকাতা-সহ বিস্তীর্ণ এলাকায় তাঁরা প্রাপ্য স্বীকৃতি পাননি। এবার কোনওরকম জোট হলে ওই অংশের কথা ভাবনায় রেখেই তা করা হোক। মানসের কথায়, ‘‘গত সাতদিন পুরুলিয়া, বাঁকুড়া, নদিয়া, দুই মেদিনীপুর ও দুই ২৪ পরগনার নেতাদের সঙ্গে কথা বলেছি। তাঁদের মতামতের ভিত্তিতেই দিল্লি ও রাজ্য কংগ্রেস নেতৃত্বের কাছে বিনীতভাবে এই আবেদন জানিয়েছি।’’
কলকাতা-সহ দক্ষিণবঙ্গে দলের নেতা-কর্মীদের উপেক্ষা দূর করতে যে আসনসংখ্যা বাড়ানো দরকার, তা গোপন করেননি মানস। তিনি চান, বোঝাপড়া হলে ওই বিস্তীর্ণ এলাকায় কর্মীদের স্বীকৃতি হিসাবে কংগ্রেস বেশি আসন নিক। মানসের কথায়, ‘‘২০০১ থেকে ২০১১ সাল পর্যন্ত এই এলাকায় কংগ্রেসের অস্তিত্বরক্ষাই সমস্যা হয়ে দাঁড়িয়েছে। কারণ, কখনওই দলের কর্মীদের কথা মাথায় রাখা হয়নি। আসনবণ্টনে তাঁদের প্রাপ্যের কথাও ভাবা হয়নি।’’ 
কিন্তু ২০১১ সালে তৃণমূলের সঙ্গে বোঝাপড়ার সময় তো তিনিই সভাপতি ছিলেন? মানসের জবাব, ‘‘তৃণমূলের সঙ্গে আসনরফার আলোচনায় আমি সাধ্যমতো চেষ্টা করেছিলাম।’’ তবে শেষপর্যন্ত ৬৫ আসন পেয়েই সন্তুষ্ট থাকতে হয়েছিল তাঁকেও। তার মধ্যে ৪২ জন জিতেছিলেন। তাঁদের মধ্যে আবার ১১ জন দল ছেড়ে তৃণমূলে যোগ দিয়েছেন।
কংগ্রেসের একাংশের অভিযোগ, মুর্শিদাবাদের ‘স্বার্থরক্ষা’ করতেই সিপিএমের সঙ্গে জোটে আগ্রহ দেখাচ্ছেন প্রদেশ কংগ্রেস সভাপতি অধীর। কলকাতা ও দক্ষিণবঙ্গে আসনরফার ক্ষেত্রে দলের কর্মীদের ‘মর্যাদা’র কথা বললেও উত্তরবঙ্গ নিয়ে মানসের দাবিতেও সেই ইঙ্গিত রয়েছে। মানস এদিন বলেন, ‘‘উত্তরবঙ্গের সব জেলায় আসন ভাগাভাগিও যেন একই অঙ্কের ভিত্তিতে হয়।’’ তাঁর বক্তব্যে স্পষ্ট, উত্তরবঙ্গের অন্য জেলায় সিপিএম বা বামেদের আসন ছেড়ে যেন মুর্শিদাবাদ বা মালদহে দলের আসন রক্ষা করা না-হয়। মানসের এই দাবিকে অবশ্য আমল দিতে নারাজ রাজ্য দলের ক্ষমতাসীন গোষ্ঠী। প্রদেশ কংগ্রেসের এক মুখপাত্রের কথায়, ‘‘আসনরফার ক্ষেত্রে এভাবে কোনও ফর্মুলা যে হতে পারে না, প্রাক্তন প্রদেশ সভাপতি হিসাবে মানস’দা নিজেও তা জানেন। যেখানে দলের যেমন শক্তি, আসনরফা তার ভিত্তিতেই হয়।’’